РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/323-19

3. децембар 2019. године

Б е о г р а д

З А П И С Н И К

54. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 3. ДЕЦЕМБРА 2019. ГОДИНЕ

Седница је почела у 12.15 часова.

Седницом је председавала Катарина Ракић, председник Одбора.

Седници су присуствовали чланови Одбора: Драган Јовановић, Јасмина Каранац, Стефана Миладиновић, др Владимир Орлић, Снежана Б Петровић и Далибор Радичевић.

Седници су присуствовали заменици чланова Одбора: Ивана Николић (заменик Јовице Јевтића) и Милан Љубић (заменик Оливере Пешић).

Седници нису присуствовали чланови Одбора: Драган Весовић, Ненад Константиновић, Зоран Милекић, Огњен Пантовић, Марина Ристић, Александар Стевановић, Новица Тончев и Горан Ћирић, нити њихови заменици.

Седници су присуствовали и народни посланици: Борка Грубор и др Предраг Јеленковић из Одбора за заштиту животне средине:.

Седници су присуствовали из Београдског фонда за политичку изузетност: Лидија Радуловић, Небојша Миљановић, Стефан Бошковић и Александар Николић, из ГИЗ а: Светлана Бачанин и Бојана Ристановић, из Сталне конференције градова и општина Клара Даниловић и са Саобраћајног факултета ванредни професор Владимир Ђорић.

Одбор је, једногласно (9 гласова ,,за“), у складу са предлогом председника Одбора усвојио следећи

Д н е в н и р е д:

1. Презентација радног текста Брошуре о одрживој урбаној мобилности.

Прва тачка дневног реда - Презентација радног **текста Брошуре о одрживој урбаној мобилности**

У уводном излагању Катарина Ракић, председник Одбора, истакла је да је урбана мобилност врло важна тема пре свега намењена јединицама локалне самоуправе, а да је на законодавној власти да помогне и дâ смернице како да се планови одрживе урбане мобилности имплементирају. Министарство грађевинарства, саобраћаја и инфраструктуре је 13. јуна 2019. године донело Стратегију одрживог урбаног развоја до 2030. године и то је први стратешки документ на републичком нивоу из ове области. С тим у вези у наредном периоду требало би донети и закон који ће ову област ближе дефинисати. Наглашено је да би урбана мобилност требала да добије и опредељена средства у буџету за планове локалним самоуправама. Председник Одбора је подсетила присутне да је 42. седница Одбора, одржана 16. априла 2019. године, била посвећена Планирању одрживе урбане мобилности и да је у мају месецу са народним послаником Снежаном Б. Петровић, чланом Одбора, боравила у студијској посети Републици Словенији где су имале прилику да виде примере добре праксе у Љубљани. Међутим, пример Љубљане не може да се примени на град величине Београда али би могао да буде добар пример за мање локалне самоуправе. Председник Одбора је позвала све присутне да у расправи дају своје коментаре о Нацрту брошуре, да би када Брошура о одрживој урбаној мобилности буде комплетна могли да је презентују и локалним самоуправама у целој земљи.

Светлана Бачанин, представник ГИЗ а, истакла је да је једна од активности ГИЗ а била студијско путовање у Љубљану на тему одрживе урбане мобилности, a која ће бити главна тема и у Молдови на 4. Парламентарном форуму за југоисточну Европу. ГИЗ има сарадњу и са другим градовима у региону у вези планова одрживе урбане мобилности (ПОУМ). Град Београд ради на изради свог плана, а ГИЗ ће финансирати једну од мера, као и у Крушевцу који је први град у Републици Србији који је израдио ПОУМ још 2017. године. Затим, у сарадњи са Сталном конференцијом градова и општина пружа се подршка Шапцу и Пироту за израду планова одрживе урбане мобилности.

У наставку седнице Владимир Ђорић, ванредни професор Саобраћајног факултета истакао је да презентацијa представља одрживу урбану мобилност као одговор на негативне ефекте које нарастајући обим саобраћаја ствара у градовима. У брошури се праве паралеле између традиционалног и одрживог планирања, а представљен је и процес израде Плана са истакнутим специфичностима, планови одрживе урбане мобилности у Европи са аспекта прописа и праксе и планови одрживе урбане мобилности у Србији, као и препреке за њихово ширење. У првом делу брошуре стављен је акценат на стандардне проблеме у градовима данас као што су превелики број возила, загађење, бука, пренасељеност, а израдом планова одрживе урбане мобилности требало би да се смањи коришћење путничких аутомобила. Статистички подаци показују да је степен поседовања аутомобила у Србији у сталном порасту, само Београд у периоду од десету година има пораст од 20% и прогноза је да ће тај тренд наставити да расте. Оно што се најчешће у плановима одрживе урбане мобилности спомиње јесте који се вид превоза у градовима најчешће користи и ту је Град Београд у врху, на нивоу Европе, јер се око 50% кретања обавља неким видом јавног превоза. Наглашено је да концепт одрживе урбане мобилности акцентује три принципа: интеграцију, партиципацију и мерење ефеката. Принцип интеграције подразумева укључивање различитих струка у решавање проблема саобраћаја. Партиципација подразумева учествовање јавности током целог процеса планирања, јер се на тај начин обезбеђује боље сагледавање проблема кретања и формирање решења, а стално мерење ефеката примењених мера се обезбеђује константним радом на унапређењу Плана што је значајна разлика у односу на традиционалне планове. Истакнуто је да је основна карактеристика одрживог планирања у односу на стандардни приступ, заправо супротан приступ решавању проблема. Одрживо планирање прво дефинише жељено стање, а затим се планира како доћи до адекватног решења. Европска методологија за спровођене Плана одрживе урбане мобилности (ЕЛТИС) примењива је за наше локалне самоуправе, али је наглашено да је веома захтевна.

Клара Даниловић, из Сталне конференције градова и општина, истакла је да се под појмом мобилности који се користи у овој брошури подразумева свака врста кретања, а не само саобраћај који подразумева употребу моторних возила. Европска унија је основне принципе одрживе урбане мобилности преточила у Белу књигу о саобраћају која је усвојена 2011. године, а 2013. године усвојен је Пакет мера политике за мобилност у градовима. Овај пакет мера бави се конкурентном и енергетски ефикасном мобилношћу и у њему се налазе смернице за израду планова одрживе урбане мобилности, али и смернице везане за планирање саобраћаја у градовима. Наглашено је да овај пакет смерница није обавезујућ за земље чланице Европске уније, али истраживање је показало да 25 од укупно 28 земаља чланица ЕУ подржава и финансијски и законски израду планова одрживе урбане мобилности, а три државе чланице су тек на почетку процеса. Најнапредније земље у овој области су Француска и регије у Шпанији и Белгији (Каталонија и Фландрија) где је обавеза израде прописа на националном, односно на регионалном нивоу. Истакнуто је да законско регулисање није најважније за промене које треба да се догоде у градовима, већ и инструменти финансијске подршке, упутства и методологије, али и размена знања. Што се тиче планова одрживе урбане мобилности у Србији процеси се одвијају у зависности од потреба и стања у градовима. Позитиван пример је град Крушевац, који је узео учешће у неколико Европских пројеката и следећи европске смернице направили су План који је усвојила Скупштина града. Сада су у фази имплементације под надзором Комисије која прати спровођење плана. Град Ваљево, такође, има ПОУМ од 2019. године, као резултат Европског пројекта, који се бавио унапређењем пешачења. Град Београд је израду ПОУМ а поверио стручњацима, а финансира се из буџета. Пироту и Шапцу се пружа подршка у изради ПОУМ а по ЕЛТИС методологији, која се до сада показала примењива и на наше градове. Указано је да су препреке за израду планова недостајући капацитети у локалним самоуправама: саобраћајни инжењери, архитекте и урбанисти. Оно што се нуди као одговор на овај проблем је умрежавање, размена искустава и знања. Градови у Србији се већ укључују у разне мреже стручњака, а постоји и низ мрежа које Европа подржава. Најчешће се спомиње ЦИВИНЕТ мрежа која је оформљена за Словенију, Хрватску и Југоисточну Европу. Истакнуто је да је Европска недеља мобилности, манифестација коју Европска комисија подржава од 2001. године, један од инструмената који помаже у промени начина размишљања код грађана. У току 2019. године 22 града у Републици Србији су обележила Европску недељу мобилности. Четири општине су добиле статус златног учесника у овој манифестацији, тако што су у трајању од седам дана одговориле на тему ,,Безбедно пешачење и бициклирање“. Наглашено је да би тема одрживе урбане мобилности требала да се нађе у новој Стратегији развоја саобраћаја од 2020. до 2030. године, коју припрема надлежно министарство. Кључни актери за промоцију одрживе урбане мобилности су Министарство грађевинарства, саобраћаја и инфраструктуре, Министарство заштите животне средине, Агенција за безбедност саобраћаја, а на локалном нивоу градови и општине, јавна урбанистичка предузећа, савети за безбедност саобраћаја, као и стручна јавност, универзитети, невладине организације, Стална конференција градова и општина.

Александар Николић, из Београдског фонда за политичку изузетност, је на почетку свог излагања дао сугестију да би у делу брошуре, који се односи на инфографику у коначној верзији требало да се нађе стање у општинама: у којима је ПОУМ урађен и у општинама у којима се тек ради. Наглашено је да je ПОУМ стратешки документ који се ради на десет година и да се спроводи у четири циклуса: припремна анализа, стратешко развијање, дефинисање визије и имплементација плана. ЕУ је става да сви градови величине преко 100.000 становника треба да имају ПОУМ, који се и намеће као обавеза због приступа Европским фондовима. Веома важну улогу у изради ПОУМ а има укључивање различитих струка у решавању проблема саобраћаја, и значајно је прибављање податка шта је то што генерише потребу за мобилношћу у мањим срединама. У изради Плана је неопходна боља сарадња између институција, размена података и комуникација са грађанима. Општи тренд на нивоу целе ЕУ је да долази до насељавања урбаних подручја и процењује се да ће до 2050. године 80% становништва живети у градовима и у складу са тим градови треба благовремено да реагују. На крају излагања, истакнуто је да је законска регулатива неопходна за ову области.

У дискусији, која је уследила након презентације радног текста Брошуре о одрживој урбаној мобилности народни посланици су давали коментаре, сугестије и постављали питања. Указано је на разлику у броју становника и величини градова Љубљане и Београда, да је становништво променило начин живота током година, да је потребно радити на промоцији здравог живота код грађана, да употреба страних речи у Брошури није неопходна, и истакнут је велики значај сарадње са Конференцијом градова и општина. Затим, изражене су похвале на представљеној Брошури и да би требало наставити праксу добре сарадње са Народном скупштином, као и потребу за већом присутношћу медија како би се истакла важност ове теме. Указано је и на важност разумевања Плана, како би се у складу са Стратегијом могли донети одговарајући прописи и посебан закон који би ближе регулисао урбану мобилност. Такође, изнет је коментар малог броја добрих примера градова у самој Брошури. Постављено је питање као се урбана мобилност уклапа у концепт “smart and safe cities”, као и могућност одржавања седнице ван седишта у наредном периоду у градовима Србије који имају добар пример праксе безбедности у саобраћају и здравог начина живота. Постаљено је и питање у вези са увођењем нових модела превоза унутар града и међуградског превоза, с тим у вези наведен је пример концепта “ride sharing-a”, и да се детаљније објасни ситуација у Београду где 50% становништва користи јавни превоз. Истакнуто је да се у сарадњи са министарствима надлежним за послове финансија, државне управе и локалне самоуправе и унутрашњих послова донесу прописи који би повећали проценат од 50% наплаћених казни на територији локалне самоуправе како би се повећала безбедносна култура у саобраћају, као и добра пракса укидања пореза на возила на електрични погон што би утицало на повећање броја поменутих возила на путевима широм Србије. Такође, предочен је предлог за организовањем поменутих кампања о здравом начину живота у сваком граду Србије и изражена је потреба за изменом прописа како би се могли ангажовати млади стручни кадрови, који би радили на пројектима у вези са урбаном мобилношћу у будућем периоду. Постављено је и питање у вези са статистиком несрећних случајева у саобраћају у Републици Србији и колико је јавност упозната са истим. Истакнут је и пример мање средине, конкретно Уба, где са повећањем привредне активности становништво све више користи аутомобиле и стим у вези изражена је потреба за увођењем јавног превоза. Такође, изнет је предлог да се у Србији на нивоу округа уз присуство чланова Савета за безбедност саобраћаја одрже предавања на ову тему. Затим, је указано да би фотографије градова у самој брошури могле да буду адекватније и да треба радити на мењању свести и навика грађана када је у питању коришћење аутомобила у саобраћају и њихово паркирање. Предложено је и да се организује заједничка седница Одбора за одбрану и унутрашње послове и Одбора за просторно планирање, саобраћај, инфраструктуру и телекомуникације уз присуство присутних гостију и представника осталих надлежних институција како би се ближе размотрила тема измена и допуна Закона о безбедности саобраћаја.

У одговору на питања народних посланика, представница Сталне конференције градова и општина је изразила захвалност на свим коментарима и сугестијама и сложила се са предлогом за одржавање седнице ван седишта у наредном периоду. Наглашено је да промоција здравих навика и начина живота заузима велики простор у плановима одрживе урбане мобилности и навела пример града Крушевца, где је градска управа током Европске недеље мобилности у септембру месецу спровела анкету међу грађанима како би желели да изгледа градски трг након реконструкције 2021. године. У Београду је организовано саветовање о здравијем начину живота и бициклистичка радионица, наведен је пример града Пирота и Шапца, као и велики број кампања које промовишу безбедност у саобраћају и здрав начин живота широм Србије у сарадњи са представницима Домова здравља. Истакнута је намера Сталне конференције градова и општина да у наредном периоду остваре контакт са Агенцијом за безбедност саобраћаја како би се представила ова тема и добила подршка да се средства Савета за безбедност саобраћаја слободније користе за сповођење мера одрживе урбане мобилности. Истакнута је иницијатива града Београда која се односи на измену Закона о безбедности саобраћаја са циљем промоције и веће безбедности коришћења бицикала у јавном саобраћају. Наведен је град Љубљана као добар пример увођења система „град према мери човека“ - на тај начин је смањена загађеност ваздуха, гојазност становника и број боловања.

Представник Београдског фонда за политичку изузетност сложио се са израженим сугестијама у вези са употребом страних речи, али и нагласио потребу да што већи број грађана узме учешће у изради наведених планова.

Одговарајући на питања посланика, представник Саобраћајног факултета Универзитета у Београду нагласио је значај концизније и скраћене верзије саме брошуре како би била разумљива широј популацији. То подразумева мање примера градова са добром праксом уз могућност увођења одређених линкова самих градова како би се добиле жељене информације. Такође, истакнуто је да постоје могућности када су у питању потребна финансијска средства за имплементацију оваквог пројекта за повлачење средстава из фонда Европске уније. На питање у вези са коришћењем јавног превоза у Београду од стране 50% становништва, предочени су и позитивни и негативни ефекти. Затим, у вези са процентом несрећних случајева у саобраћају у Србији наглашено је да тај податак првенствено долази од стране Института за јавно здравље и осталих надлежних институција. Када је реч о бициклистичким улицама законска регулатива онемогућава да се промовише урбана мобилност и изражена је молба за подршку од стране Народне скупштине у реализацији ових активности.

Представница ГИЗ а је, такође, изразила захвалност на расправи и истакла да када је у питању подизање свести становништва о здравом начину живота велики акценат се ставља на комуникацијску стратегију, прате се све активности и важно је да се стално наглашава култура здравог живота.

На крају седнице Катарина Ракић, председник Одбора, захвалила се свима на учешћу и позвала народне посланике да сва додатна питања, сугестије и коментаре у вези са представљеним радним текстом Брошуре о одрживој урбаној мобилности упуте електронским путем Одбору, који ће их проследити присутним гостима из надлежних институција да их размотре приликом израде завршне верзије брошуре.

У дискусији су учествовали народни посланици: Катарина Ракић, Снежана Б. Петровић, Стефана Миладиновић, Ивана Николић и Драган Јовановић.

На седници Одбора вођен је тонски запис.

Седница је закључена у 14.00 часова.

СЕКРЕТАР ОДБОРА ПРЕДСЕДНИК ОДБОРА

Биљана Илић Катарина Ракић